REGOLAMENT TAL-KUMMISSJONI (KE) Nru 8/2008
tal-11 ta' Diċembru 2007
li jemenda r-Regolament tal-Kunsill (KEE) Nru 3922/91 dwar il-ħtiġijiet tekniċi komuni u l-proċeduri amministrattivi li japplikaw għat-trasport kummerċjali bl-ajruplan
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3922/1991 dwar l-armonizzazzjoni tal-ħtiġijiet tekniċi u l-proċeduri amministrattivi fil-qasam ta’ l-avjazzjoni ċivili (1), u b’mod partikolari l-Artikolu 11(1) tiegħu,
Billi:
(1)
Ir-Regolament (KEE) Nru 3922/1991 jistipula li l-Kummissjoni għandha tadotta l-emendi għall-ħtiġijiet tekniċi u l-proċeduri amministrattivi komuni elenkati fl-Anness III li huma meħtieġa minħabba l-progress xjentifiku u tekniku;
(2)
L-Anness III tar-Regolament (KEE) Nru 3922/1991 li fih ħtiġijiet tekniċi u proċeduri amministrattivi komuni li japplikaw għat-trasport kummerċjali bl-ajruplan huwa bbażat fuq sett ta’ regoli armonizzati adottati mill-Awtoritajiet Konġunti ta’ l-Avjazzjoni (Joint Aviation Authorities - JAA) imsejħa Ħtiġijiet ta’ l-Avjazzjoni Konġunta għat-Trasport Kummerċjali bl-Ajru (Ajruplani) (Joint Aviation Requirements for Commercial Air Transportation (Aeroplanes) JAR-OPS 1), kif emendat fl-1 ta’ Jannar 2005 (Emenda 8);
(3)
Mill-1 ta’ Jananr 2005, il-JAR-OPS 1 ġew adottati (Emendi 9 sa 12) sabiex isaħħu l-ħtiġijiet ta’ sikurezza li hemm fihom. Il-ħtiġijiet il-ġodda għandhom ikunu applikabbli mingħajr dewmien, u fi kwalunkwe każ mid-data ta’ l-applikazzjoni ta’ l-Anness III tar-Regolament (KEE) Nru 3922/91, jiġifieri s-16 ta’ Lulju 2008.
(4)
Peress li l-emendi huma urġenti, sabiex jipprovdu lill-operaturi ta’ l-ajru u lill-Awtoritajiet bil-perjodu neċessarju biex jaġġustaw il-ħtiġijiet ġodda, għandha tapplika l-proċedura ta’ urġenza stabbilita fl-Artikolu 12(4) ta’ l-istess Regolament.
(5)
L-Anness III tar-Regolament (KEE) Nru 3922/91 għandu għalhekk jiġi emendat kif jixraq.
(6)
Il-miżuri pprovduti f’dan ir-Regolament huma skond l-opinjoni tal-Kumitat għas-Sikurezza ta’ l-Ajru stabbilit mill-Artikolu 12 tar-Regolament (KEE) Nru 3922/91,
ADOTTAT DAN IR-REGOLAMENT:
Artikolu 1
L-Anness III tar-Regolament tal-Kunsill (KEE) Nru 3922/1991 huwa mibdul bl-Anness ta’ dan ir-Regolament.
Artikolu 2
Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Memri kollha.
Magħmul fi Brussell, 11 ta' Diċembru 2007.